ການລັກລອບປູກຝິ່ນ ໃນລາວ ຍັງມີທ່າອ່ຽງ ເພີ່ມຂຶ້ນ ຢ່າງຕໍ່ເນື່ອງ
ການລັກລອບປູກຝິ່ນໃນລາວ ມີທ່າອ່ຽງເພີ່ມຂຶ້ນ ຊຶ່ງໃນປີ 2012 ມີເນື້ອທີ່ກວ້າງກວ່າ 6,000 ເຮັກຕ້າ ແລະລາວຍັງເປັນທາງຜ່ານ ຂອງການຂົນສົ່ງ ຢາເສບຕິດອີກດ້ວຍ.
ການລັກລອບປູກຝິ່ນໃນລາວຍັງມີທ່າອ່ຽງເພີ່ມຂຶ້ນຢາງຕໍ່ເນື່ອງ ໂດຍໃນປີ 2012 ມີເນື້ອທີ່ລັກລອບປູກຝິ່ນກວ້າງກວ່າ 6,000 ເຮັກຕ້າ ແລະລາວກໍຍັງກາຍເປັນເສັ້ນທາງຂົນສົ່ງຢາເສບຕິດ ຫຼາຍຂຶ້ນອີກດ້ວຍ ເຈົ້າໜ້າທີ່ອົງການຄວບຄຸມຢາເສບຕິດແລະອາຊະຍາກໍາແຫ່ງ ສະຫະປະຊາຊາດ ຫຼື UNODC ສໍານັກງານປະຈໍາປະເທດລາວ ລາຍງານຜົນກ່ຽວກັບການລົງໄປເກັບກໍາຂໍ້ມູນພາກສະໜາມຢູ່ ໃນແຂວງຊຽງຂວາງ ອຸດົມໄຊ ຫຼວງນໍ້າທາ ຫຼວງພະບາງ ຫົວພັນ ແລະຜົ້ງສາລີ ເມື່ອບໍ່ນານມານີ້ວ່າ ສະພາບການລັກລອບປູກຝິ່ນ ໃນເຂດແຂວງພາກເໜືອຂອງລາວ ຍັງມີທ່າອ່ຽງເພີ່ມຂຶ້ນຢ່າງຕໍ່ ເນື່ອງ ທັງນີ້ໂດຍອິງຕາມຂໍ້ມູນພາກສະໜາມ ແລະພາບຖ່າຍດາວທຽມປະກອບກັນນັ້ນ ກໍພົບ ວ່າໃນປີ 2008 ມີການລັກລອບປູກຝິ່ນໃນເຂດແຂວງພາກເໜືອຂອງລາວຄິດ ເປັນພື້ນທີ່ ລວມເປັນ 1,600 ເຮັກຕ້າ ແລະຫຼັງຈາກນັ້ນ ການລັກລອບປູກຝິ່ນກໍເພີ່ມຂຶ້ນເປັນ 1,900 ເຮັກຕ້າ, 3,000 ເຮັກຕ້າ ແລະ 4,100 ເຮັກຕ້າໃນປີ 2009, ປີ 2010 ແລະປີ 2011 ຕາມລໍາດັບ ສ່ວນໃນປີ 2012 ທີ່ຜ່ານມາ ກໍປາກົດວ່າ ການລັກລອບປູກຝິ່ນໄດ້ເພີ່ມຂຶ້ນ ເປັນ 6,800 ເຮັກຕ້າ ຫຼືຄິດເປັນອັດຕາເພີ່ມຂຶ້ນ ເຖິງ 425% ທຽບໃສ່ປີ 2008 ນອກຈາກການລັກລອບປູກຝິ່ນທີ່ເພີ່ມຂຶ້ນດັ່ງກ່າວແລ້ວ ປະເທດ ລາວກໍຍັງຖືກຂະບວນການຄ້າຢາເສບຕິດຂ້າມຊາດສວຍໃຊ້ ເປັນເສັ້ນທາງຂົນຢາເສບຕິດຊະນິດຕ່າງໆຈາກເຂດສາມຫຼ່ຽມ ຄໍາໄປຍັງປະເທດທີ່ 3 ຫຼາຍຂຶ້ນນັບມື້ອີກດ້ວຍ ດັ່ງທີ່ທ່ານ Leik Boonwaat ຜູ້ແທນຂອງ UNODC ໃນລາວໄດ້ຢືນຢັນວ່າ: ຍິ່ງໄປກວ່ານັ້ນ ການຊົມໃຊ້ຢາເສບຕິດໃນລາວ ກໍມີທ່າອ່ຽງ ເພີ່ມຂຶ້ນເຊັ່ນດຽວກັນ ໂດຍທ່ານ ກຸ ຈັນສີນາ ຮັກສາການປະທານຄະນະກໍາມະການຄວບ ຄຸມແລະກວດກາຢາເສບຕິດແຫ່ງຊາດລາວ ໄດ້ໃຫ້ການຍອມຮັບວ່າ ໃນປັດຈຸບັນມີປະຊາ ຊົນລາວທີ່ຕິດຢາເສບຕິດ ຫຼາຍກວ່າ 55,000 ຄົນໃນທົ່ວປະເທດ ໂດຍໃນນີ້ ກໍຄິດເປັນ 80% ທີ່ຕິດຢາບ້າ ແລະ 20% ທີ່ເຫຼືອນັ້ນຕິດຢາຝິ່ນ ເຮໂຣອີນ ກັນຊາ ແລະຢາເສບຕິດ ຊະນິດອື່ນໆ ທ່ານກຸໄດ້ເນັ້ນຢໍ້າດ້ວຍວ່າສໍາລັບຄົນທີ່ຕິດຢາບ້ານັ້ນມີຢູ່ໃນທຸກສັງຄົມໃນລາວ ໂດຍບໍ່ ວ່າຈະເປັນຜູ້ອອກແຮງງານ ຜູ້ສູງອາຍຸ ພະນັກງານຂອງລັດຖະບານ ພະສົງ ແລະນາງຊີ ກໍຕາມ ຕ່າງກໍລ້ວນແລ້ວແຕ່ໄດ້ມີການຊົມໃຊ້ຢາບ້າດ້ວຍກັນທັງສິ້ນ ໂດຍມີສາເຫດທີ່ສໍາ ຄັນມາຈາກການທີ່ລາວໄດ້ກາຍເປັນເສັ້ນທາງຂອງການ ລັກລອບຂົນສົ່ງຢາບ້າໄປຕ່າງ ປະເທດຫຼາຍຂຶ້ນນັບມື້ ແລະໃນຂະນະດຽວກັນການ ລັກລອບປູກຝິ່ນຢູ່ໃນລາວກໍຍັງຄົງມີ ການຂະຫຍາຍພື້ນທີ່ເພີ່ມຂຶ້ນຢ່າງຕໍ່ເນື່ອງອີກດ້ວຍ ອິງຕາມການສໍາຫຼວດຂອງ ຄະນະກໍາມະການຄວບຄຸມຢາເສບຕິດແລະອາຊະຍາ ກໍາ ແຫ່ງຊາດ ອົງການ UNODC ປະກອບກັບການພິຈາລະນາຈາກພາບຖ່າຍດາວທຽມ ຂອງລັດຖະບານຈີນ ເມື່ອທ້າຍປີ 2012 ທີ່ຜ່ານມານັ້ນ ກໍເຮັດໃຫ້ສາມາດປະເມີນໄດ້ວ່າ ຍັງມືການລັກລອບປູກຝິ່ນຢູ່ໃນເຂດພາກເໜືອຂອງລາວ ຄິດເປັນເນື້ອທີ່ກວ້າງ 6,000 ເຮັກຕ້າ ທີ່ມີຜົນຜະລິດຝິ່ນ ຫລາຍກວ່າ 50 ໂຕນ ສ່ວນການດໍາເນີນມາດຕະການເພື່ອແກ້ໄຂບັນຫາໃນໄລຍະທີ່ຜ່ານມານັ້ນ ທ່ານກຸ ກໍ ໄດ້ໃຫ້ການຊີ້ແຈງວ່າ UNODC ເຊື່ອວ່າການຜະລິດຢາບ້າຢູ່ເຂດສາມຫຼ່ຽມຄໍາ ມີປະລິມານລວມຫຼາຍກວ່າ 2,000 ລ້ານເມັດໃນແຕ່ລະປີ ຊຶ່ງສ່ວນໃຫຍ່ກໍເປັນການລັກລອບຜະລິດໂດຍກອງກໍາ ລັງຊົນກຸ່ມນ້ອຍໃນເຂດມຽນມາ ແລ້ວຈຶ່ງລັກລອບຂົນສົ່ງຕໍ່ໄປຍັງຕ່າງປະເທດ ໂດຍສະເພາະແມ່ນລາວ ກໍນັບເປັນເຂດທາງຜ່ານທີ່ສໍາຄັນທີ່ສຸດ ເນື່ອງຈາກລາວເປັນປະ ເທດດຽວທີ່ສາມາດເຊື່ອມຕໍ່ກັບປະເທດໃນເຂດລຸ່ມແມ່ນໍ້າຂອງດ້ວຍກັນໄດ້ ໃນທຸກທິດ ທຸກທາງ ນັກຄ້າຢາເສບຕິດຂ້າມຊາດຈຶ່ງສວຍໂອກາດ ໃຊ້ລາວເປັນທາງຜ່ານຫຼາຍຂຶ້ນ ນັບມື້ນັ້ນເອງ